**NÁRODNÁ   RADA SLOVENSKEJ   REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VIII. volebné obdobie**

Číslo: CRD-1639/2020

**218a**

**S p o l o č n á    s p r á v a**

**výborov Národnej rady Slovenskej republiky o prerokovaní   návrhu poslanca Národnej rady Slovenskej republiky Juraja GYIMESIHO na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (tlač 218)** v druhom čítaní

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre verejnú správu a regionálny rozvoj ako gestorský výbor k **návrhu poslanca Národnej rady Slovenskej republiky Juraja GYIMESIHO na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (tlač 218)** podáva Národnej rade Slovenskej republiky v súlade   s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 281 z 22. septembra 2020 pridelila  **návrh poslanca Národnej rady Slovenskej republiky Juraja GYIMESIHO na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (tlač 218)** na prerokovanie týmto výborom:

 **Ústavnoprávnemu výboru Národnej rady Slovenskej republiky**

 **a**

 **Výboru Národnej rady Slovenskej republiky pre verejnú správu a regionálny rozvoj;**

 Výbory prerokovali predmetný  návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol   návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu  zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

 Výbory Národnej rady Slovenskej republiky, ktorým bol  návrh zákona pridelený zaujali k nemu nasledovné stanoviská:

 **Ústavnoprávny   výbor** **Národnej rady Slovenskej republiky**  uznesením č. 119 zo 14. októbra 2020 s  návrhom zákona **súhlasil** a odporučil ho Národnej rade Slovenskej republiky **schváliť;**

 **Výbor Národnej rady Slovenskej republiky pre verejnú správu a regionálny rozvoj** uznesením č. 43 z 20. októbra 2020 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**IV.**

Z uznesení výborov Národnej rady Slovenskej republiky uvedených pod bodom III. spoločnej správy vyplynuli tieto pozmeňujúce a doplňujúce návrhy:

1. V čl. I sa vypúšťa bod 1. Súčasne sa zrušuje označenie bodu 2.

*V súvislosti s vypustením navrhovaného bodu 1 a zachovaním doterajšej právnej úpravy §12 ods. 9 prvej vety zákona č. 369/1990 Zb. o obecnom zriadení v znení neskorších predpisov máme za to, že pôvodne navrhovaná zmena znenia v §12 ods. 9 zákona č. 369/1990 Zb. o obecnom zriadení v znení neskorších predpisov neprispieva k naplneniu účelu navrhovanej zmeny. Z aktuálneho znenia zákona č. 369/1990 Zb. o obecnom zriadení v znení neskorších predpisov vyplývajú hlavnému kontrolórovi dostatočné práva a povinnosti, ktoré daný účel a zmysel inštitútu hlavného kontrolóra napĺňajú. Z ustálenej praxe vyplýva, že hlavný kontrolór má dostatočné právomoci na to, aby sa v prípade potreby mohol adekvátne vyjadriť k akejkoľvek veci, aby bolo zabezpečené úspešné a efektívne plnenie jednotlivých funkcií miestnej samosprávy. Hlavný kontrolór vykonáva kontrolnú činnosť na základe základných pravidiel kontrolnej činnosti a osobitného zákona ktorým je, zákon č. 357/2015 Zb. o finančnej kontrole a audite a o zmene a doplnení niektorých zákonov, pričom každá obec, mesto alebo VÚC si rozsah právomocí hlavného kontrolóra môže upraviť uznesením. V prípade potreby podania stanoviska hlavného kontrolóra ku konkrétnej veci má vždy zastupiteľstvo možnosť ho o to požiadať. Prijatím navrhovanej zmeny uvedeného zákona, hrozí riziko prieťahov zasadnutí miestneho zastupiteľstva a celkový zmysel inštitútu hlavného kontrolóra sa narúša. Z uvedených dôvodov navrhujeme vypustiť z návrhu zákona bod č. 1 a pokračovať v rokovaní o jeho zvyšnej časti.*

Výbor NR SR pre verejnú správu a regionálny rozvoj

**Gestorský výbor odporúča schváliť.**

1. V čl. II sa vypúšťa bod 1. Súčasne sa zrušuje označenie bodu 2.

*Navrhujeme vypustenie bodu 1 z dôvodu nesúhlasu s povýšením postavenia hlavného kontrolóra, ktoré je odvodené od zastupiteľstva, na úroveň priamo volených zástupcov. Podľa §4 ods. 2 zákona o samosprávnych krajoch je samosprávny kraj povinný v rámci svojej pôsobnosti vytvárať efektívny systém kontroly verejných financií. Na tento účel je v zákone o samosprávnych krajoch zriadený inštitút hlavného kontrolóra. Hlavný kontrolór má na základe §19e ods.2 zákona o samosprávnych krajoch oprávnenie sa zúčastňovať na zasadnutiach zastupiteľstva a komisií zriadených zastupiteľstvom s hlasom poradným, čo mu garantuje právo sa vždy vyjadriť k prerokovávaným bodom. Zákon o samosprávnych krajoch garantuje hlavnému kontrolórovi dostatočné práva na to, aby svoju funkciu vykonával efektívne a zároveň nestranne. Hlavný kontrolór je volený zastupiteľstvom samosprávneho kraja a nemal by preto mať rovnaké slovo v rámci zasadnutia, ako zástupcovia volení priamo občanmi z dôvodu možného narušenia rovnováhy medzi výkonnou mocou a kontrolnou činnosťou hlavného kontrolóra. Z uvedených dôvodov navrhujeme vypustiť z návrhu zákona bod č. 2.*

Výbor NR SR pre verejnú správu a regionálny rozvoj

**Gestorský výbor odporúča schváliť.**

**V.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto:

 hlasovať spoločne o bodoch 1 a 2 zo spoločnej správy, s  odporúčaním gestorského výboru **schváliť**.

**VI.**

 Gestorský   výbor na základe  stanovísk výborov k**návrhu poslanca Národnej rady Slovenskej republiky Juraja GYIMESIHO na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (tlač 218)** odporúča Národnej rade Slovenskej republiky predmetný návrh  zákona **schváliť** v znení schválených pozmeňujúcich a doplňujúcich návrhov uvedených v tejto spoločnej správe.

Spoločná správa výborov Národnej rady Slovenskej republiky o prerokovaní  **návrhu poslanca Národnej rady Slovenskej republiky Juraja GYIMESIHO na vydanie zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom**

**zriadení v znení neskorších predpisov a ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (tlač 218a)** bola schválená  uznesením gestorského  výboru č. **44** z **20. októbra 2020.**

Týmto uznesením výbor zároveň poveril spoločnú spravodajkyňu **Martinu Brisudovú,** aby na schôdzi Národnej rady Slovenskej republiky pri rokovaní o predmetnom  návrhu zákona predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Jozef L U K Á Č, v. r.**

predseda

Výboru NR SR pre verejnú správu a regionálny rozvoj

V Bratislave 20. októbra 2020